नक्सलियों को मुख्यमंत्री की चेतावनी कानून से कब तक भागोगे, सरेंडर करो
पॉलिटिकल रिपोर्टर| रांची/ जमशेदपुर
मुख्यमंत्रीरघुवर दास ने नक्सलियों को चेतावनी दी है कि वे सरेंडर कर मुख्यधारा में शामिल हों। कानून से कब तक भागते फिरोगे। 2017 तक राज्य से नक्सलवाद खत्म हो जाएगा। वे रविवार को जमशेदपुर के भुइयांडीह में कालिंदी समिति के कार्यक्रम में बोल रहे थे। उन्होंने कहा कि बेटा-बेटी में फर्क करने वालों को जेल भेजेंगे। सोमवार को बिरसा मुंडा प्रतिमा स्थल सौंदर्यीकरण योजना का उद्घाटन करते हुए कहा कि रजरप्पा मंदिर को वैष्णो देवी की तर्ज पर विकसित करने की दिशा में सरकार काम कर रही है। पारसनाथ पहाड़ी को भी विकसित किया जाएगा।
गुड़ाबांधा, घाटशिला, पटमदा सहित अन्य क्षेत्रों में नक्सलियों से लड़ने के लिए युवाओं को पुलिस में बहाल किया जाएगा। इन्हें 10 हजार रुपए प्रतिमाह दिए जाएंगे। पूर्वी सिंहभूम में जल्द ही 300 युवाओं की सिपाही में बहाली की जाएगी।
सीएम ने कहा कि नर्स, डाक्टर और शिक्षक की कमी दूर करना सरकार की प्राथमिकता सूची में है। राज्य के सभी सदर अस्पताल में नर्स की ट्रेनिंग दी जाएगी। यहां सातवीं से लेकर नवीं पास युवतियां ट्रेनिंग ले सकती हैं।
बिरसा नगर में आयोजित कार्यक्रम में सीएम ने कहा कि कांग्रेस को राजनीति ही करनी है तो गरीबी दूर करने के लिए आंदोलन करे। बिजली, सड़क, शिक्षा और स्वास्थ्य में सुधार के लिए आगे आए। नोटबंदी के खिलाफ आंदोलन करने से कुछ हासिल नहीं होगा। उन्होंने कहा कि मैं कोई भविष्य वक्त नहीं, लेकिन दावे से कह सकता हूं कि उत्तरप्रदेश में भाजपा की ही सरकार बनेगी।
रांची में टेक्सटाइल पार्क का भूमि पूजन अगले माह
सीएमने कहा कि रांची में टेक्सटाइल पार्क के लिए अप्रैल में भूमि पूजन किया जाएगा। उन्होंने कहा कि मोमेंटम झारखंड को उम्मीद से ज्यादा सफलता मिली। अगले माह से छोटे-छोटे एमओयू धरातल पर उतरने लगेंगे। पूंजी निवेश को बढ़ावा देने के लिए सरकार ने 15 नीतियां बनाई है।
भुइंयाडीह के कार्यक्रम में पुरानी यादें ताजा होते ही भावुक हुए मुख्यमंत्री।
hin_Deva bho_Deva hin_Deva hin_Deva hin_Deva hin_Deva bho_Deva hin_Deva hin_Deva